இந்திரஜித் வெட்டியது ஸீதையைத்தான் என நம்பிய மாருதி, அந்தத் துயரச் செய்தியை ராம, லக்ஷ்மணர்களிடம் தெரிவிக்க, அவர்கள் ஆழ்ந்த துயரத்தில் மூழ்கினர். அப்போது விபீஷணன் அவசரமாக அங்கே ஓடிவந்து, இந்திரஜித் வெட்டியது மாய ஸீதையின் உருவையே எனவும், ஸீதை பத்திரமாக அசோக வனத்தில் இருக்கும் செய்தியையும் சொல்லி, தற்போது இந்திரஜித் செய்துகொண்டிருக்கும் யாகத்தைப் பற்றியும் பதட்டத்துடன் தெரிவித்தான். 'பாதிக்கும் மேலாக அந்த திவ்யரதம் வெளிவந்து விட்டது. அது முழுவதுமாக வந்துவிட்டால், அதன் பிறகு அவனை யாராலுமே வெல்ல இயலாது. எனவே நீங்கள் இப்போதே உடனடியாக நிகும்பலைக்குச் சென்று,அந்த யாகத்தை அழிக்க வேண்டும். அப்போதுதான் அந்த ரதம் இந்திரஜித்தின் கைகளில் கிட்டாமல் மறைந்து போகும். அது மட்டுமல்ல. அபடி அந்த ரதம் அவனுக்குக் கிடைக்காமல் போனால், அவன் உங்கள் மீது கோபமுற்று, சண்டைக்கு வருவான். எவரொருவர் 12 ஆண்டுகள் எதுவுமே உண்ணாமல் விரதம் இருந்திருக்கிறார்களோ, அவர்களைத் தவிர வேறு எவராலும் அவனைப் போரில் வெல்ல இயலாது.' என எச்சரித்தான்.